ТекIуэныгъэ Иным хуэгъэпса гуфIэгъуэ зэхыхьэхэр
1941-1945 гъэхэм екIуэкIа Хэку зауэшхуэм къыщытхьа ТекIуэныгъэр илъэс 76-рэ зэрырикъум и щIыхькIэ 2021 гъэм Налшык къалэм щрагъэкIуэкIынущ махуэшхуэ дауэдапщэхэр.
Мэлыжьыхьым и 28-м щегъэжьауэ накъыгъэм и 10 пщIондэ КъБР-м и Лъэпкъ музейм щекIуэкIынущ Гризодубовэ Валентинэ къызэралъхурэ илъэси 110-рэ зэрырикъум хуэгъэпсауэ «Фэеплъ ин» акцэм хэту къызэрагъэпэща «ТекIуэныгъэм и бзылъхугъэ напэр» гъэлъэгъуэныгъэр .
Накъыгъэм и 3-м Мечиев Кязим и цIэр зезыхьэ Республикэ ныбжьыщIэ библиотекэм щагъэлъэгъуэнущ «ТекIуэныгъэ Иным и уэрэдхэр» макъамэ-усыгъэ композицэр. КъыкIэлъыкIуэ махуэхэми абы щрагъэкIуэкIынущ зауэм хэтахэм я фэеплъыр хъумэным траухуа тхылъ гъэлъэгъуэныгъэ, усэ пшыхьхэр, тхыдэм и сыхьэт зэIухахэр.
Накъыгъэм и 5-м Налшык къалэ и Сабий стадионым футболымкIэ республикэ турнир щыIэнущ.
Накъыгъэм и 5-7 махуэхэм Терскол жылагъуэм щызэхэтынущ Iуащхьэмахуэ псынщIэу дэжеинымкIэ «Red Fox Elbrus Race 2021» дунейпсо фестивалыр, АльпинизмэмкIэ урысейпсо чемпионатыр.
Накъыгъэм и 6-м Ткаченкэ А.Л. и цIэр зезыхьэ СурэтыщI гъуазджэхэмкIэ музейм къыщызэрагъэпэщынущ зауэм хэта сурэтыщI Сындыку Анатолэ и лэжьыгъэхэм я гъэлъэгъуэныгъэ.
Накъыгъэм и 6 — 7 махуэхэм Мэлбахъуэ Тимборэ и цIэр зезыхьэ Къэрал лъэпкъ библиотекэм, ПащIэ Бэчмырзэ и цIэр зезыхьэ Республикэ сабий библиотекэм щекIуэкIынущ зауэм теухуа тхылъхэм я гъэлъэгъуэныгъэхэр.
Накъыгъэм и 7-м «ДыгъафIэ къалэм» щызэхэтынущ «ЛIыхъужьыгъэм и фэеплъыр лъапIэщ» макъамэ-тхыдэ калейдоскоп, «Урысейм и гугъапIэхэр» жылагъуэ зэщIэхъееныгъэм и гъусэу къызэрагъэпэща «Зауэм и бынхэр» литературэ пшыхьыр.
Накъыгъэм и 8-м Кэнжэ къуажэм щыIэнущ 2010 — 2011 гъэхэм къалъхуа ныбжьыщIэхэр зыхэт дзюдомкIэ республикэ турнир.
Налшык къалэ округым и щIыпIэ администрацэм и нэIэм щIэту накъыгъэм и 9-м сыхьэти 9-м удз гъэгъахэр тралъхьэнущ Хэку зауэшхуэм и лъэхъэнэм къалэр яхъумэу хэкIуэдахэм я фэеплъым, сыхьэти 10-м апхуэдэ дыдэ Iуэху щекIуэкIынущ ХьэтIохъущыкъуей жыг хадэм ит «ЩIыхьым и мыужьыхыж мафIэ» фэеплъым дежи.
Накъыгъэм и 1, 9 махуэхэм сыхьэт 12-м щIидзэнурэ республикэ шыгъэжапIэм зэхьэзэхуэ щекIуэкIынущ.
Накъыгъэм и 9-м сыхьэт 12-м Къэрал киноконцерт гъэлъэгъуапIэм и утым Темыркъан Борис и цIэр зезыхьэ Къэбэрдей-Балъкъэр къэрал филармонием и концерт щызэхэтынущ.
А махуэм онлайн жыпхъэм иту ирагъэкIуэкIынущ «Полк уахътыншэр», КъБР-м и артистхэр зыхэт махуэшхуэ концертыр.
Сыхьэт 22-м Абхъазым и утыкум махуэшхуэ хьэрэкIытIэхэр щыдрагъэлъэтеинущ.
Апхуэдэу накъыгъэ мазэм къриубыдэу Налшык къалэ и IуэхущIапIэ зэмылIэужьыгъуэхэм къыщызэрагъэпэщынущ «ТекIуэныгъэм ухуэзышэ гъуэгу», «Сабийхэр зауэм и бийщ», «Зауэм къикI письмохэр», «Совет Союзым и лIыхъужьхэр» пшыхьхэр, гъэлъэгъуэныгъэхэр, зэхыхьэр.
1941-1945 гъэхэм екIуэкIа Хэку зауэшхуэм хэтахэм, ныкъуэдыкъуэ щыхъуахэм, апхуэдэу абы хэкIуэдахэм я щхьэгъусэхэм илъэс къэс ират ахъшэр — сом мин 75-рэ — хуагуэшынущ. КъищынэмыщIауэ, илъэс псом къриубыдэу абыхэм социальнэ Iуэхутхьэбзэ зэмылIэужьыгъуэхэр хуащIэ.
ЩхьэщэмыщI Изэ.
